ക്ഷേത്രദര്ശനത്തിനു പോയ റിട്ട. എക്സൈസ് ഇന്സ്പെക്ടറെ കാണാതായിട്ടു മൂന്നാഴ്ച ചെങ്ങന്നൂര്: റിട്ട. എക്സൈസ് ഇന്സ്പെക്ടറെ ദുരൂഹ സാഹചര്യത്തില് കാണാതായിട്ട് മൂന്നാഴ്ച പിന്നിടുന്നു. ചെങ്ങന്നൂര് നഗരസഭ രണ്ടാം വാര്ഡില് മുണ്ടന്കാവ്, കോടിയാട്ടുകര പുതുശേരില് വീട്ടില് രാമചന്ദ്രന് നായരെ 84 യാണ് കാണാതായത്. ഇക്കഴിഞ്ഞ 19ന് ഞായറാഴ്ച രാവിലെ 10ന് ചെങ്ങന്നൂര് മഹാദേവ ക്ഷേത്രത്തില് തൊഴാന് പോയതാണ്. എന്നാല്, പിന്നീട് തിരികെ വീട്ടില് എത്തിയിട്ടില്ല. കുടുംബാംഗങ്ങള് ചെങ്ങന്നൂര് പോലീസില് നല്കിയ പരാതിയുടെ അടിസ്ഥാനത്തില് പോലീസും കുടുംബാംഗങ്ങള് സ്വന്തം നിലയിലും അന്വേഷണം നടത്തുകയാണ്. രാമചന്ദ്രന് നായര് എത്താന് സാധ്യതയുള്ള വീടുകളിലും സ്ഥലങ്ങളിലുമെല്ലാം ഇതിനകം വിശദമായി അന്വേഷണം നടത്തി. കേരളത്തിനകത്തെ എല്ലാ പോലീസ് സ്റ്റേഷനുകളിലേക്കും തിരോധാനം സംബന്ധിച്ച സന്ദേശം അയച്ചിട്ടുണ്ട്. ഇതിനിടെ സംശയാസ്പദമായി വയോധികരെ കണ്ടെന്ന വിവിധ സ്ഥലങ്ങളില്നിന്നുള്ള ടെലിഫോണ് സന്ദേശങ്ങളുടെ അടിസ്ഥാനത്തില് പോലീസ് സംഘം കുടുംബാംഗങ്ങളുമായി അവിടെയെല്ലാം പോയിരുന്നെങ്കിലും നിരാശയായിരുന്നു ഫലം. കാണാതായ ദിവസം രാവിലെ ക്ഷേത്രദര്ശനം നടത്തി പുറത്തിറങ്ങിയ രാമചന്ദ്രന് നായരെ ക്ഷേത്രപരിസരത്തു വച്ചു കണ്ട പരിചയക്കാര് ധാരാളമുണ്ട്. പക്ഷേ, പിന്നീട് എങ്ങോട്ടു പോയെന്നു ആര്ക്കും വിവരമില്ല. ഇനി ലുക്ക് ഔട്ട് നോട്ടീസ് പുറപ്പെടുവിച്ച ശേഷം മറുനാടുകളിലേക്കു അന്വേഷണം വ്യാപിപ്പിക്കാനാണ് തീരുമാനം.